《寄吕许公》
宋代·梅询

十五年前忝一麾，公余尝得预言诗。
玉阶步武为霖早，云路风波得志迟。
浴凤池深春荡荡，观鱼台古草离离。
重来故老休相问，请揭纱笼看旧碑。

作者简介：（964—1041）宋宣州宣城人，字昌言。太宗端拱二年进士。真宗时为三司户部判官，屡上书论西北兵事。坐断田讼失实，降通判杭州。迁两浙转运副使，判三司开拆司。坐议天书，出知濠州。后历知数州，累官翰林侍读学士、给事中、知审官院。以足疾出知许州。